**หมวดที่ 2 สมาชิก**

ข้อ 4 “นักอุตสาหกรรมก่อสร้างไทย” หมายถึง บุคคล หรือนิติบุคคลที่จดทะเบียนในประเทศไทยเป็นผู้ทำงานก่อสร้างทั้งงาน หรือแต่บางส่วนด้วยการประกอบกิจการของตนเอง บุคคลหรือนิติบุคคล ผู้ทำงานก่อสร้างด้วยทุนทรัพย์ของตนเอง ตามวิธีเช่นเดียวกันกับในวรรคแรก หรือผู้มีอาชีพธุรกิจในทางก่อสร้างกับผู้ก่อสร้าง วิศวกร สถาปนิกและช่างเทคนิคต่าง ๆ เพื่อประโยชน์ในทางก่อสร้างอย่างใดอย่างหนึ่งก็ให้ถือว่าเป็นนักอุตสาหกรรมก่อสร้างไทยได้

ข้อ 5 นักอุตสาหกรรมก่อสร้างไทย ที่เป็นนิติบุคคลจะต้องจดทะเบียนไว้ที่กรมพัฒนาธุรกิจการค้า กระทรวงพาณิชย์ จะต้องไม่เคยกระทำความผิดหรือความเสียหายใดๆ มาก่อน และสามารถยื่นหลักฐานประกอบตามระบุไว้ในแบบฟอร์มของสมาคมมีสัตย์ต่อคำสัญญา มีกำลังการค้าพอกับหน้าที่ของอาชีพ และปฏิบัติงานด้วยความซื่อสัตย์สุจริต

ข้อ 6 สมาชิกแบ่งออกเป็น 6 ประเภท

(1.) สมาชิกกิตติมศักดิ์ ได้แก่บุคคลผู้ทรงคุณวุฒิที่มีความรู้ในวิชาช่างอย่างหนึ่งอย่างใดในการก่อสร้างเป็นผู้ที่ได้ปฏิบัติงานจนมีชื่อเสียง และก่อประโยชน์ยิ่งแก่ กิจการก่อสร้างส่วนรวม เมื่อคณะกรรมการบริหารได้ปรึกษาหารือเห็นพร้อมกันเป็นเอกฉันท์ จึงเชิญให้บุคคล คณะกรรมการบริหารอาจจะเสนอในที่ประชุมใหญ่ของสมาคม เพื่อแต่งตั้งสมาชิกกิตติมศักดิ์บุคคลใดเป็นนายกกิตติมศักดิ์ของสมาคม เมื่อเห็นว่าบุคคลนั้นได้เป็นผู้ทำประโยชน์ให้แก่สมาคมเป็นส่วนรวมมาแล้วด้วยดี การเป็นนายกกิตติมศักดิ์นี้จะมีได้เพียงหนึ่งท่าน ส่วนสมาชิกกิตติมศักดิ์จะมีเท่าใดก็ได้ ไม่มีเวลากำหนดอยู่ในตำแหน่งและเป็นได้เฉพาะตัวบุคคลที่ได้รับเชิญเท่านั้น

(2.) สมาชิกสามัญ ได้แก่ นักอุตสาหกรรมก่อสร้าง ผู้มีเจ้าหน้าที่ประจำทำงานหรืออำนวยการ ซึ่งมีคุณวุฒิไม่ต่ำกว่าชั้นสมาชิกสามัญของสภาวิศวกร หรือของสภาสถาปนิก ทั้งเป็นผู้เคยทำงานก่อสร้าง อันคณะกรรมการบริหาร เห็นว่าเป็นที่ปรากฏเกียรติ เด่นชัด ในทางการช่าง หรือมีคุณค่าแสดงความสามารถอย่างสูงในกรณีดังกล่าวมาแล้ว และเป็นนิติบุคคลที่มีสัญชาติไทย และโดยผู้มีอำนาจบริหารนิติบุคคลนั้น ถือสัญชาติไทย

(3.) สมาชิกตลอดชีพ ได้แก่ ผู้ที่เคยเป็นสมาชิกสามัญมาแล้วไม่น้อยกว่า 1 ปี ที่ได้ชำระเงินค่าบำรุงประจำปี ตามข้อ 9 (5)

(4.) สมาชิกสมทบ ได้แก่ นิติบุคคลสัญชาติไทยที่ประกอบอาชีพงานก่อสร้างหรือประกอบธุรกิจที่เกี่ยวกับงานก่อสร้าง ที่ยังไม่มีคุณสมบัติที่จะเป็นสมาชิกสามัญได้ โดยผู้มีอำนาจอำนวยการหรือบริหารสูงสุดของนิติบุคคลนั้นถือสัญชาติไทย

(5.) สมาชิกวิสามัญ ได้แก่ นิติบุคคลสัญชาติต่างประเทศ ที่ประกอบอาชีพงานก่อสร้าง หรือประกอบธุรกิจที่เกี่ยวกับงานก่อสร้างโดยได้รับอนุญาต หรือจดทะเบียนในประเทศไทยหรือเป็นนิติบุคคลที่ผู้มีอำนาจบริหารนิติบุคคลนั้นไม่ได้ถือสัญชาติไทย

(6.) สมาชิกภาคี ได้แก่ นิติบุคคล สัญชาติไทย หรือสัญชาติต่างประเทศที่ประกอบอาชีพงานก่อสร้าง หรือประกอบธุรกิจที่เกี่ยวกับงานก่อสร้าง โดยมีอายุสมาชิกคราวละ 2 ปี และไม่ประสงค์จะเป็นสมาชิกประเภท (2) - (5)

ข้อ 7 ผู้สมัครเป็นสมาชิกของสมาคมตามข้อ 6 ต้องทำใบสมัครตามแบบพิมพ์ซึ่งคณะกรรมการบริหารได้กำหนดไว้แล้ว ยื่นต่อเลขาธิการสมาคมพร้อมทั้งวางเงินค่าบำรุงประจำปีด้วย การยื่นสมัครดังนี้ถือเป็นหลักฐานว่า ผู้สมัครได้ยินยอมตกลงปฏิบัติตามข้อบังคับของสมาคมโดยสิ้นเชิงแล้ว และหากสมาคมไม่รับผู้สมัครเป็นสมาชิก ให้ดำเนินการคืนค่าบำรุงที่วางไว้ล่วงหน้านั้นโดยเร็ว ผู้สมัครเป็นสมาชิกของสมาคมตามข้อ 6 ที่มีกำหนดระยะเวลาไม่ครบตามปีปฏิทิน ให้นับระยะเวลาและค่าสมาชิกเฉลี่ยตามเป็นความจริงของปีนั้น และต้องชำระค่าบำรุงของปีถัดไปไว้ล่วงหน้าอย่างน้อย 1 ปี

ข้อ 8 เมื่อเลขาธิการสมาคมได้รับใบสมัครไว้แล้ว จะได้ตรวจสอบข้อความในใบสมัครแล้วนำความเห็นเสนอต่อคณะกรรมการบริหาร เพื่อพิจารณาว่าควรจะรับเป็นสมาชิกตามที่สมัครหรือไม่ แล้วแจ้งให้ผู้สมัครทราบทันที ผู้สมัครที่คณะกรรมการมีมติไม่รับเข้าเป็นสมาชิกของสมาคม ให้คืนค่าบำรุงพร้อมกับหนังสือที่แจ้ง ในกรณีนี้ผู้สมัครมีสิทธิที่จะสมัครใหม่อีกได้เมื่อพ้นระยะเวลา 6 เดือนแล้ว

ข้อ 9 ผู้สมัครที่คณะกรรมการมีมติรับเข้าเป็นสมาชิกของสมาคมแล้ว จะต้องชำระค่าบำรุงสมาคม ดังนี้

(1) สมาชิกสามัญ 10,000.- บาทต่อปี

(2) สมาชิกสมทบ 5,000.- บาทต่อปี

(3) สมาชิกวิสามัญ 100,000.- บาทต่อปี

(4) สมาชิกภาคี 2,000.- บาทต่อ 2 ปี

(5) สมาชิกตลอดชีพต้องชำระค่าบำรุงครั้งเดียวเป็นเงิน 100,000 บาท